Mit eusem Julie's Guesthouse haend mir s grosse Los zoge (danke Selina und Beni)! S tuerste Zimmer haend mir eus gleistet - sogar mit eigener Duschi, WC, Ventilator und eme Bett (für umgrechnet 12Fr pro Nacht). Nebed eme chillige Restaurant im Igangsbereich haets no es lauschigs Gaertli und e gmuetlichi Dachterrasse. Da mir aber doch noed die ganz Ziit chille waend, haend mir eus näbed eme  Thai-Kochkurs uf es 2-Tagestrekking iglah. Mit 11 anderne (vor allem Luet us Canada und England) und eme funny Guide (haet glaubs es paar magic mushrooms verwuetscht ;-) ischs eng ipfercht uf eme chline Buessli los gange. Nach eme chliine Zwueschestopp inere Orchidee- und Schmetterlingsfarm haend mir daenn endlich choene euse Elefant bestiige. Nach ere Stund im Sattel und ere Staerkig, haend mir die drue Stund de Jungel duruf in Agriff gno. Voellig erlediged vom Laufe under dene klimatische Bedingige sind mir am Abig  im Lahu-Dorf acho. Det wohned 200 Luet wo vo Burma haend muesse fluechte. De Jay Jay (euse Guide) haet eus en super Znacht zuebereitet und nachher eus mit de Iiheimische und ere Gitarre fuechtfroehlich unterhalte. Gschlafe haend mir ime traditionelle Lahuhuettli im Masseschlag. Die ca. 200 Gueggel im Dorf haend scho am 3 am Morge gmeint sie muessed s ganze Dorf zaeme chreie...Am naechste Tag ischs daenn gluecklicherwiis nur no bergab gange, bis mir zume Wasserfall cho sind. Ah haet die Abchuelig guet tah!!!  E Wanderstund spoeter sind eusi Padelkuenst bim Riverrafting gfroegt gsi. Leider haet das Abentuer waeg em tuefe Wasserstand eher eusere chillige Rivercruise uf de Aare gliiche, trotzdem haend mir s gnosse!